वास्को ः अनंत विभूषित जगद्गुरू रामानंदाचार्य श्री स्वामी नरेंद्रचार्यजी महाराज दक्षीण पीठ नाणीजधाम उपपीठ गोंय हांच्या भक्तसेवा मंडळाचे वतीन पोरणें गोंयच्या गोंय उपपिठांतल्या श्री शिवमंदिरांत हालींच नवसाची पालखी उत्सव सुवाळो दबाज्यान जालो. उटंगाराचो पावस पडटा आसुनूय भाविकांनी ह्या सुवाळ्याक उपाट गर्दी केल्ली.
 दर म्हयन्यांचे उमाशेक शिवमंदिरांत पालखी परिक्रमा करतात. अंदूं मनयिल्ल्या नवसाची पालखी उत्सव सुवाळ्याचें येजमानपद उत्तर कन्नड जिल्हो (पूर्व कारवार आनी पश्चिम जोयडा) हांकां लाबिल्लें. ह्या पालखी सुवाळ्याक गोंया सयत सिंधुदुर्ग जिल्ह्यांतले, बेळगांवी, उत्तर कन्नड, जोयडा, कारवारांतले भावीक, बरें मागतें व्हडा संख्येन हाजीर आसले. घोग्यांनी पावस पडटा आसतना हजारांनी भाविकांनी नवसाच्या पालखी उत्सवांत वांटो घेवन धोल-ताश्यांच्या गजरांत आनी टाळ दिंडीच्या तालार मंत्रमुग्ध जावन पालखी परिक्रमाचो आनंद लुटलो.
 नवसाच्या पालखी उत्सव सुवाळ्याक सकाळीं काकड आरतीन सुरवात जाली. उपरांत होम हवन पुजेची कार्यावळ जाली. तशेंच प्रत्यक्ष (18) आनी अप्रत्यक्ष (14) अभिशेक केले. दनपरां आनी राती महानैवेद्याची कार्यावळ जाली. सांजवेळा 5 वरांचेर धोल-ताश्यांच्या गजरांत, टाळ-मृदंगाच्या सुरांत भोलेनाथांची आनी प. पू. जगद्गुरू नरेंद्राचार्य महाराजांची देवळाच्या प्राकारांत पालखेंतल्यान परिक्रमा काडली. ह्या नवसाच्या पालखी उत्सव सुवाळ्याक 1800 ते 2200 भावीक हाजीर आसले.
 सांजवेळा 7 वरांचेर सांजारती उपरांत श्रींचे भेटेक आयिल्ल्या वस्तूंची पावणी जाली. निमाणें गाराणें घालून पालखी उत्सव सुवाळ्याची सांगता जाली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 